Mattilsynet vil DNA-teste 50 ferdigmatprodukter
Dagligvarekjedene og kjøttbransjen møtte tirsdag hos Mattilsynet for å diskutere kjøttsvindelsaken. Fredag ble det klart at Norge følger EUs anbefaling om å teste produkter som er merket storfekjøtt, for å avdekke om mer ferdigmat inneholder hestekjøtt.Det er allerede funnet hestekjøtt i lasagne fra en rekke norske leverandører som har fått ferdigmaten fra utlandet. - Vi vil ta ut 50 prøver til DNA-analyse for å finne ut hva slags kjøtt produktene inneholder. Det gjelder både frosne og ferske ferdigmatprodukter, sier seksjonssjef Randi Edvardsen i Mattilsynet til NTB. Både importerte produkter og ferdigmat produsert i Norge kan bli tatt ut til analyse.Mattilsynene i Sverige, Danmark og Finland er invitert til å samarbeide om prøvetakingen. - En del av leverandørene og produktene er de samme i de nordiske landene, og derfor er det hensiktsmessig å samarbeide. Da får vi en mer helhetlig oversikt, sier Edvardsen. I tillegg til prøvene av ferdigmatproduktene, skal Mattilsynet ta ti prøver av normalt produsert hestekjøtt for å se om det inneholder medisinrester. - Vi gjør analyser i tillegg til stikkprøvene bransjen selv tar. Det er i tråd med anbefalingen fra EU, forteller Edvardsen.Representanter fra blant annet Orkla, Stabburet, Findus og dagligvarekjedene Coop, Rema, NorgesGruppen og Ica møtte tirsdag hos Mattilsynet. - Bransjen opplyste om hva de har gjort, hvilke prøver de har tatt og hva de skal gjøre videre. De skal nå se nærmere på om deres systemer er gode nok, sier Edvardsen. Testingen av noen utvalgte matvarer merket storfekjøtt skal starte så snart det er praktisk mulig, trolig i løpet av et par uker.
Mattilsynet skal sette i gang DNA-testing av ferdigmat i et nordisk samarbeid. Det skal også tas prøver av norsk hestekjøtt.